ET Euroopa Liidu Teataja C 325/20

Teade Hiina Rahvavabariigist, Saudi Araabiast, Valgevenest, Austraaliast, Indoneesiast, Taist, Korea Vabariigist ja Indiast pärinevate polüestrist sünteesstaapelkiudude impordi suhtes kohaldatavate dumpinguvastaste meetmete osalise vahepealse läbivaatamise algatamise kohta

(2005/C 325/10)

Komisjon otsustas vastavalt nõukogu määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed; edaspidi “algmäärus”) (1) artikli 11 lõikele 3 algatada omal initsiatiivil osalise vahepealse läbivaatamise. Läbivaatamine piirdub ainult toote määratluse uurimisega seoses kergsulavate polüesterstaapelkiudude väljajätmisega.

1. Toode

Vaatlusalune toode on Hiina Rahvavabariigist, Saudi Araabiast, Valgevenest, Austraaliast, Indoneesiast, Taist, Korea Vabariigist ja Indiast pärinevad polüestrist sünteesstaapelkiud, mis on kraasimata, kammimata või muul viisil ketramiseks ettevalmistamata (edaspidi “vaatlusalune toode”), mida praegu klassifitseeritakse KN-koodi 5503 20 00 alla. Üldjuhul kasutatakse selle kohta mõistet “polüesterstaapelkiud”. KN-kood on esitatud ainult teavitamise eesmärgil.

2. Olemasolevad meetmed

Praegu kohaldatavad meetmed on lõplikud dumpinguvastased tollimaksud, mis on kehtestatud nõukogu määrusega (EÜ) nr 1522/2000 (2) Austraaliast, Indoneesiast ja Taist pärit impordi suhtes, nõukogu määrusega (EÜ) nr 2852/2000 (3) Korea Vabariigist ja Indiast pärit impordi suhtes, nõukogu määrusega (EÜ) 1799/2002 (4) Valgevenest pärit impordi suhtes ja nõukogu määrusega (EÜ) nr 428/2005 (5) Hiina Rahvavabariigist ja Saudi Araabiast pärit impordi suhtes. 14. juulil 2005 (6) algatati Austraaliast, Indoneesiast ja Taist pärit impordi suhtes kohaldatavate meetmete läbivaatamine vastavalt algmääruse artikli 11 lõikele 2.

3. Läbivaatamise põhjused

Komisjoni käsutuses oleva teabe põhjal tuleks kergsulavad polüesterstaapelkiud vaatlusaluse toote määratlusest välja jätta, sest neil on võrreldes teist liiki polüesterstaapelkiududega erinevad füüsilised ja keemilised omadused ning kasutusvaldkonnad. Eelkõige on kergsulavatel polüesterstaapelkiududel siduvad omadused, mis eristavad neid teistest polüesterstaapelkiududest.

4. Menetlus

Pärast nõuandekomiteega konsulteerimist leiab komisjon, et meetmete vahepealse osalise läbivaatamise algatamiseks on piisavalt tõendusmaterjali, ning algatab läbivaatamise kooskõlas algmääruse artikli 11 lõikega 3, piirdudes vaatlusaluse toote määratlusega. Uurimine hindab olemasolevate meetmete rakendusala muutmise vajadust.

a) Küsimustikud

Uurimise seisukohast vajalike andmete saamiseks saadab komisjon küsimustikud importijatele, kasutajatele, ühenduse tootmisharule, Hiina Rahvavabariigi, Saudi Araabia, Valgevene, Austraalia, Indoneesia, Tai, Korea Vabariigi ja India eksportivatele tootjatele ning kõigi vaatlusaluste riikide ametiasutustele. Kõnealune teave ja tõendusmaterjalid peavad komisjonini jõudma punkti 5 alapunktis a sätestatud tähtaja jooksul.

b) Teabe kogumine ja ärakuulamised

Kõikidel huvitatud isikutel palutakse teha teatavaks oma seisukohad ning esitada muud kui küsimustikuga hõlmatud teavet ja tõendusmaterjali. Kõnealune teave ja tõendusmaterjalid peavad komisjonini jõudma punkti 5 alapunktis a sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, milles on esitatud konkreetsed põhjused, miks nad tuleks ära kuulata. Taotlus tuleb esitada punkti 5 alapunktis b sätestatud tähtaja jooksul.

5. Tähtajad

a) Endast teatamiseks, küsimustikule vastuste esitamiseks ja mis tahes muu teabe esitamiseks

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas huvitatud isik on endast teatanud eespool nimetatud ajavahemiku jooksul.

b) Ärakuulamised

Peale selle võivad kõik huvitatud isikud sama 40päevase tähtaja jooksul taotleda komisjonilt ärakuulamist.

6. Kirjalikud esildised, küsimustiku vastused ja kirjavahetus

Kõik huvitatud poolte esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Limited” (piiratud) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “FOR INSPECTION BY INTERESTED PARTIES” (kontrollimiseks huvitatud isikutele).

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Fax (+32-2) 295 65 05

7. Koostööst keeldumine

Juhul kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 nii negatiivsed kui positiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse toetuda kasutamiseks kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(2) EÜT L 175, 14.7.2000, lk 10.

(3) EÜT L 332, 28.12.2000, lk 17. Määrust on muudetud nõukogu määrusega (EÜ) nr 428/2005 (ELT L 71, 17.3.2005, lk 1).

(4) EÜT L 274, 11.10.2002, lk 1.

(5) ELT L 71, 17.3.2005, lk 1. Määrust on muudetud nõukogu määrusega (EÜ) nr 1333/2005 ELT L 211, 13.8.2005, lk 1.

(6) ELT L 174, 14.7.2005, lk 15.